Valkeakosken kaupunki/kaavoitus

PL 20

37601 Valkeakoski

Valkeakosken pohjoissuunnan osayleiskaavan kehityskuva; mielipide

Suomen luonnonsuojeluliiton Valkeakosken yhdistys ry. esittää mielipiteenään pohjoissuunnan osayleiskaavan kehityskuvasta seuraavaa:

Kehityskuva sisältää varsin kattavan viherkäytävä- ja kevyen liikenteen verkoston, mikä on myönteinen asia. Myönteinen asia on myös yhdeksi tavoitteeksi esitetty Lotilanjärveä kiertävä korkealuok- kainen ulkoilureitti. Järven kaakkoisrannalla reitti on tosin linjattu radan ja Lotilanjärven väliselle alueelle, jossa rata on noin 400 metrin matkalla pengerretty käytännössä rantaviivaan asti. Tällä osuudella reitti täytyisi pengertää Lotilanjärveen, mikä olisi huomattavan kallista ja tuhoaisi täydellisesti rantapuuston, johon kuuluu myös rauhoitettu ja uhanalainen (luokka VU) kynäjalava. Reitin toteuttaminen linjatun mukaisesti tuhoaisi merkittävän osan Lotilansalmen pohjoisrannan lehdosta sekä siellä olevan, luonnonsuojelulailla rauhoitetun lehtoneidonvaipan esiintymän ja liito-oravareviirin. Lisäksi lehtoon rajoittuvassa rata-alueen ulkoluiskassa on ainakin vielä 2000-luvun alussa ollut uhanalaisen (luokka EN) paahdekiiltokoin esiintymä. Esiintymän nykytilannetta ei tunneta.

Kehityskuvassa on useita nykyisiä puisto- ja viheralueita osoitettu kerrostalovaltaiseksi asuinalueeksi ja palvelupainotteiseksi alueeksi. Näin ainakin Lempääläntien varrella molemmin puolin Seminmutkaa ja Roukontien pohjoispäässä Roukon urheilupuistossa. Laajojen ja keskeisten puisto- ja viheralueiden osoittaminen rakentamiselle ei ole kaupunkikuvallisista ja ympäristönsuojelullisista (kuten pöly- ja meluvaikutukset) syistä perusteltua.

Lotilan kartanon alue on kehityskuvassa merkitty laajalti täydentyväksi kerrostalovaltaiseksi asuinalueeksi ja Yhtyneiden Paperitehtaiden entisen pääkonttorin alue, Mäntymäki, palvelupainotteiseksi alueeksi. Molemmilla alueilla on merkittäviä kulttuurihistoriallisia ja kaupunki- kuvallisia arvoja, jotka tulisi selkeästi ottaa huomioon ja turvata kaavassa.

Olemassa olevia puisto- ja viheralueita pirstoisivat ja vähentäisivät myös eräät esitetyt uudet väylät, erityisesti Lempääläntieltä Eerolantielle suuntautuva kokoojakatu. Sen tarpeellisuuteen vaikuttaa keskeisesti pohjoinen kehäväylä, jonka sijaintia ja vaikutuksia alueen liikennevirtoihin sekä esitettyihin uusiin kokooja- ym. katuihin tulisikin edelleen selvittää.

Keijo Isokallio, puheenjohtaja Kari Järventausta, sihteeri